དེ་ནས་ལོ་བཅུ་ཕྲག་འགའ་ཞིག་སོང་བའི་དུས་རབས་བཅུ་གཅིག་པའི་དུས་མགོར་བླ་མའི་དྲུང་དུ་བཞུགས་པའི་དངོས་སློབ་ལྕེ་བཙུན་ཤེས་རབ་འབྱུང་གནས་ཀྱིས་ཀྱང་དགོན་པ་ཞིག་འདེབས་པར་དགོངས་ནས་བླ་མ་མདའ་སྙེག་པར་གནས་གཞི་ཞྭ་ལུ་ཙམ་ཞིག་བརྩིག་པར་ཞུ་ཞུས་པར་དེ་བཞིན་གྱིས་གསུངས།དེ་ནས་མདའ་མོ་གསེར་གྱི་ལྟོང་ཁ་ཅན་ཞིག་ཕུལ།ལོ་སྟོན་གྱིས་ཕྱག་མདའ་གསིར་གསིར་ལན་གསུམ་བསྒྲགས་པ་དང་ལྕེ་བཙུན་ཤེས་རབ་འབྱུང་གནས་ཆེའོ།།ཞེས་གསུངས་ནས་འཕངས།མདའ་དེ་ད་ལྟའི་གཙུག་ལག་ཁང་འདིའི་གཞོགས་སུ་ཟགས་པས་དེར་མདའ་འབུས་ཞེས་སུ་གྲགས།དེ་ནས་ལྕེ་བཙུན་ཤེས་རབ་འབྱུང་གནས་ཀྱིས་བླ་མའི་ཕྱག་མདའ་ཟགས་པའི་གནས་དེ་རང་དུ་ཞྭ་ལུའི་གཙུག་ལག་ཁང་བཞེངས་ནས་དཔལ་ཞྭ་ལུ་གསེར་ཁང་ཕྲ་མོ་ཞེས་འབྲེལ་བ་རྒྱུ་མཚན་དུ་བྱས་པར་བརྟེན་ནས་མིང་ཐོགས།དཔལ་ཞྭ་ལུ་གསེར་ཁང་བཞེངས་རྗེས་ལྕེ་བཙུན་ཤེས་རབ་འབྱུང་གནས་ཀྱིས་སྤྱན་རས་གཟིགས་ཁ་སར་པ་ཎི་སྤྱན་དྲངས།དེ་ནས་རིང་མིན་ཇོ་བོ་དཔལ་ལྡན་ཨ་ཏི་ཤ་གདན་དྲངས་ཏེ་ཞྭ་ལུའི་གཙུག་ལག་ཁང་ལ་རབ་གནས་ཞུས་པས་དེ་མུར་ལོ་པཎ་མཁས་གྲུབ་མང་པོ་འདིར་འདུས་ནས་ཆོས་གཞུང་བསམ་གྱིས་མི་ཁྱབ་པ་བསྒྱུར་ཅིང་སྒྲའི་གནས་བརྒྱད་པ་ལ་སོགས་ཀྱང་བརྩམས།སངས་རྒྱས་བསྟན་པ་ཤིང་སྐམ་ལ་མེ་མཆེད་པ་བཞིན་དུ་འཕེལ་ཞེས་སུ་གྲགས།ཡོན་རྒྱལ་རབས་ཀྱི་དུས་སུ་ལྕེ་བཙུན་ཤེས་རབ་འབྱུང་གནས་ཀྱི་གཅུང་པོ་ཨ་མེས་ཆེན་པོ་སངས་རྒྱས་ཡེ་ཤེས་ཀྱི་སྲས་མོའི་ཆུང་བ་མ་གཅིག་མཁའ་འགྲོ་འབུམ་ས་སྐྱ་འགྲོ་མགོན་ཕྱག་ནའི་ཇོ་མོར་ཕེབས་པས་ས་ལྕེ་གཉིས་སྐུ་གཉེན་དུ་འབྲེལ་བ་དང་།དེ་ནས་བཟུང་ལྕེའི་གདུང་རྒྱུད་རྣམས་ལ་ཆེན་པོ་དང་སྐུ་ཞང་གི་མིང་ཐོབ།ཨ་མེས་ཆེན་པོ་སངས་རྒྱས་ཡེ་ཤེས་ཀྱིས་སྐུ་ཚེའི་སྨད་ལ་སེ་ཆེན་རྒྱལ་པོའི་སྨོན་འགྲོ་སྟོང་སྐོར་མཛད།སྐུ་ཞང་མགོན་པོ་དཔལ་ལ་ཞྭ་ལུ་ཁྲི་སྐོར་ལྷ་སྡེ་མི་སྡེ་གནང་།དེ་རྗེས་ཡང་སྐུ་ཞང་གྲགས་པ་རྒྱལ་མཚན་རྒྱ་ནག་ཏུ་ཕེབས་པས་སེ་ཆེན་གོང་མ་ཆེན་པོས་ཁོང་ལ་དབུས་གཙང་མངའ་རིས་སྐོར་གསུམ་གྱི་བདག་པོ་ཧུ་ཤྲི་དུ་དབེན་ཤས་ཀྱི་འཇའ་ས་གནང་།སྐུ་ཞང་དེའི་དུས་སུ་ཞྭ་ལུའི་ཕུ་ནས་ཆུ་སྨྱོན་ཀྱི་འཇིགས་པ་བྱུང་སྟེ་དེ་རྒྱུད་ཀྱི་གཙུག་ལག་ཁང་དང་བཅས་པར་ཉམས་ཆག་ཆེན་པོ་བྱུང་བར་གྲགས།དེ་རྗེས་ཞྭ་ལུང་གོང་མ་མཆོད་ཡོན་གྱི་སྐུ་རིམ་དུ་དམིགས་ནས་གསེར་དངུལ་ལས་གྲུབ་པའི་རྟེན་གསུམ་གཙུག་ལག་ཁང་དང་བཅས་རྒྱས་བསྐྲུན་བྱེད་དགོས་པའི་བཀའ་དང་སྦྲགས་གསེར་བྲེ་ཆེན་བརྒྱད་དང་།དངུལ་བྲེ་ཆེན་ལྔ་བརྒྱ་སོགས་གནང་སྦྱིན་བཟང་པོ་ཆེད་རྫོངས་ཐོག་རྒྱ་ཡུལ་ནས་བཟོ་པོ་མཁས་པ་མི་ཉུང་བ་འབྱོར་ཏེ།གཙུག་ལག་ཁང་ཉམས་གསོ་རྒྱས་བསྐྲུན་གནང་ཐོག་དབུ་རྩེར་རྒྱ་ཕིབས་སུམ་རྩེག་ཏུ་ཡོད་པ་བཅས་ད་ལྟ་ཚང་མའི་མཐོང་ཆོས་སུ་གྱུར་བ་དེ་ལྟར་རོ།།